મહારાષ્ટ્રમાં જ જુઓને. કૉન્ગ્રેસ અને NCPનું ગઠબંધન શાસન અને ભ્રષ્ટાચારની દૃષ્ટિએ દેશની સૌથી બદતર કહી શકાય એવી સરકાર ચલાવી રહ્યું છે અને શરમજનક રીતે રાજ્યમાં દર વર્ષે ખેડૂતોની આત્મહત્યાઓ વધી રહી છે એમ છતાં આ ગઠબંધન ચૂંટણીઓમાં વિજયી બની રહ્યું છે. તામિલનાડુ પર પણ એક નજર નાખો. ત્યાં ભ્રષ્ટાચારને કારણે મતદારોએ DMK સરકારને સજા કરી હતી, પરંતુ પ્રચંડ જનમત સાથે ચૂંટાઈ આવેલાં જયલલિતા પણ ભ્રષ્ટાચારના એટલા જ ગંભીર આરોપોનો સામનો કરી રહ્યાં છે. શ્ભ્ખ્ની સરકાર ઘણી અપ્રિય બની ચૂકી છે અને ભારતનો સરેરાશ મતદાર કૉન્ગ્રેસ અને એનાં અનંત કૌભાંડોથી એટલો બધો નારાજ છે કે BJPના નેતૃત્વ હેઠળના ગઠબંધન NDA માટે આગામી લોકસભાની ચૂંટણી જીતવી ઘણી સરળ બનવી જોઈએ, પરંતુ અત્યારે તો એમ બનતું લાગતું નથી. એનું કારણ છે BJPની યાદવાસ્થળી. હવે એ બાબત સ્પષ્ટ છે કે દિલ્હીસ્થિત કેટલાક જૂના જોગીઓ જેવા નેતાઓ લોકપ્રિય પ્રાદેશિક નેતાઓને આગળ આવવા દેવા ઇચ્છતા નથી. જે રીતે પાર્ટીની ટોચની નેતાગીરી નરેન્દ્ર મોદીના ઇશ્યુને હાથ ધરી રહી છે એ આ બાબતનો સ્પષ્ટ સંકેત આપે છે. ભૂતકાળમાં નજર નાખો. વાસ્તવિકતા સાથે સંકળાયેલા ઉત્તર પ્રદેશના ભૂતપૂર્વ મુખ્ય પ્રધાન કલ્યાણ સિંહની હકાલપટ્ટી સુનિશ્ચિત કરી દીધી હતી એવી જ રીતે મધ્ય પ્રદેશનાં ભૂતપૂર્વ મુખ્ય પ્રધાન ઉમા ભારતીને પણ પાર્ટીમાંથી હાંકી કાઢવાનો તખ્તો તેમના દ્વારા તૈયાર કરવામાં આવ્યો હતો. ઝારખંડના ભૂતપૂર્વ મુખ્ય પ્રધાન બાબુલાલ મરાન્ડીને પણ આવી જ રીતે બહારનો રસ્તો દેખાડી દેવામાં આવ્યો હતો. કર્ણાટકના ભૂતપૂર્વ મુખ્ય પ્રધાન યેદિયુરપ્પાને પણ આ જ નેતાગીરીએ તગેડી મૂક્યા હતા.